《海上作》
唐代·宋务光

旷哉潮汐池，大矣乾坤力。浩浩去无际，沄沄深不测。

崩腾翕众流，泱漭环中国。鳞介错殊品，氛霞饶诡色。

天波混莫分，岛树遥难识。汉主探灵怪，秦王恣游陟。

搜奇大壑东，竦望成山北。方术徒相误，蓬莱安可得。

吾君略仙道，至化孚淳默。惊浪晏穷溟，飞航通绝域。

马韩底厥贡，龙伯修其职。粤我遘休明，匪躬期正直。

敢输鹰隼执，以间豺狼忒。海路行已殚，輶轩未皇息。

劳歌玄月暮，旅睇沧浪极。魏阙渺云端，驰心附归冀。

作者简介：宋务光，生卒年不详，一名烈，字子昂，唐汾州西河（治所今山西汾阳）人，唐前期大臣。 宋务光进士及第后，初任洛阳尉，升迁右卫骑曹参军，神龙中，因政绩突出，进殿中御史，官终右台。